ธนพลัส2ปีจ่อทะลุ5หมื่นล.
นักลงทุนแห่ซื้อกองทุนทหารไทย “ธนพลัส” แตะ 4.78 หมื่นล้านบาท ในช่วง 2 ปี
12 ก.ค. 2555

นักลงทุนแห่ซื้อกองทุนทหารไทย “ธนพลัส” แตะ 4.78 หมื่นล้านบาท ในช่วง 2 ปี
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า ตั้งแต่ต้นปีที่ผ่านมามีเงินเข้ามาลงทุนในกองทุนเปิดทหารไทยธนพลัสเพิ่มขึ้นอย่างรวดเร็ว จนขนาดกองทุนใกล้แตะเป้าหมายเดิมที่ 5 หมื่นล้านบาท ณ วันที่ 9 ก.ค. 2555 มีมูลค่าสินทรัพย์(เอ็นเอวี) 4.78 หมื่นล้านบาท 
บลจ.ทหารไทยจึงจดทะเบียนเพิ่มทุนกองทุนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และได้รับอนุมัติแล้วเมื่อวันที่ 9 ก.ค.ที่ผ่านมา โดยเพิ่มทุนอีก 5 หมื่นล้านบาท รวมเป็นเงินทุนของโครงการ 1 แสนล้านบาท เพื่อรองรับการเติบโตของกองทุนในอนาคต จากเปิดขายครั้งแรกระหว่างวันที่ 27 ม.ค.-2 ก.พ. 2553 มียอดจองซื้อ 655 ล้านบาท 
นายสมจินต์ กล่าวว่า กองทุนเปิดทหารไทยธนพลัสได้ออกแบบกองทุนให้มีลักษณะเป็นกองทุนตราสารหนี้ระยะสั้น เพื่อตอบสนองผู้ลงทุนทั้งสถาบันและรายย่อยที่ต้องการมีสภาพคล่อง แต่ยังคงมีความยืดหยุ่นในช่วงระยะเวลาลงทุนได้ตั้งแต่ 1 เดือนขึ้นไป โดยกองทุนมีการขยายกรอบการลงทุนให้กว้างและเพิ่มอายุเฉลี่ยของตราสารที่ลงทุนให้ยาวกว่ากองทุนตลาดเงิน (มันนี่ มาร์เก็ต) ทั่วไป เพื่อเพิ่มโอกาสของการได้รับผลตอบแทนที่สูงกว่าอัตราดอกเบี้ยออมทรัพย์ของธนาคารพาณิชย์ขนาดใหญ่ 
นอกจากนี้ บุคคลธรรมดาไม่ต้องเสียภาษีจากการลงทุนในกองทุนรวมและพอใจกับผลตอบแทนโดยรวมที่สูงกว่ากองทุนตลาดเงิน แต่ผู้ลงทุนต้องพร้อมรับความเสี่ยงในการถือครองตราสารหนี้ระยะสั้นภาคเอกชน รวมทั้งตราสารหนี้ระยะสั้นต่างประเทศที่มีอยู่ในพอร์ตได้
“กองทุนนี้ซื้อขายได้ทุกวันทำการและรับเงินค่าขายคืนหน่วยลงทุนได้ในวันทำการถัดไป (T+1) จึงคล่องตัวและใช้พักเงินก่อนตัดสินใจลงทุนอื่นๆ ได้ ทำให้เป็นที่รู้จักใน 2 ปีกว่า” นายสมจินต์ กล่าว
ผลดำเนินงานกองทุน ณ วันที่ 10 ก.ค. 2555 ย้อนหลัง 3 เดือน อยู่ที่ 2.98% ย้อนหลัง 6 เดือน อยู่ที่ 2.94% และย้อนหลัง 1 ปี อยู่ที่ 2.99%